钦定古今图书集成/明伦汇编/官常典/第355卷 > 姜洪
## 钦定古今图书集成/明伦汇编/官常典/第355卷 > 姜洪

按《明外史》本传：“洪字希范，广德人。成化十四年进士。
除卢氏知县，单骑劝农桑民姜仲礼愿代父死罪，洪
奏免之。征拜御史。孝宗即位，陈时政八事。其论辨邪
正也，言太监萧敬赋性阴险；内阁万安、刘吉浮沉取
容；学士尹直、侍郎黄景怀奸寡耻；都御史刘敷、侍郎
刘宣老懦无能；吏部尚书李裕依攀李孜省、户部尚
书李敏、大理丞宋经、謟事梁芳、刑部尚书杜铭，年力
已衰，进取弥锐，皆宜罢还田里，或屏远方，为大臣不
忠之戒。致仕尚书王恕、王竑、李秉，俱才德高茂，志节
忠贞。去任侍郎谢铎、编修张元祯，检讨陈献章、佥事
章懋、评事黄仲昭，俱学有渊源，持论公正。御史强珍、
徐镛、于大节，给事王徽、萧显、贺钦，员外林俊、主事王
纯，俱忠勇敢言，直节可取。至在位之臣，如尚书余子
俊、马文升，巡抚彭韶、侍郎张悦、詹事杨守陈，或彊力
任事，或刚介不屈，或恬静有守，以及指挥许宁、内官
怀恩，并拔出曹辈，足副任使。愿陛下已用者勿疑，未
用者延致，庶文武得人，政事修举。”他所陈禁近习，黜
异端，《省进奉》数条，虽指宪宗末年事，未尝触帝忌，而
大旨多斥近幸，疏词几万言。帝嘉纳之，为所斥者憾
不置。弘治元年出按湖广，与督漕都御史秦纮争文
移，被劾。所司白洪无罪。刘吉欲中之，再下礼部会议，
遂贬夏县知县。御史欧阳旦请召还洪及畅亨等，不
纳。迁桂林知府。猺、獞侵扰古田，请兵讨平之，擢云南
参政。土官陶洪与八百媳妇约为乱，洪乘间翦灭。正
德二年迁山西右布政使。刘瑾索贺印钱，不应，矫诏
罢归。瑾诛，起山东左布政使。七年以右副都御史巡
抚山西，未满岁卒。洪性亢直，历官四十载，居无垣墙，
身后丧不能举。天启初，追谥“庄介。”